Polisie op soek na ‘skelm’ buffel-verkoperJaco Opperman. Foto: Verskaf Die Limpopo-polisie het ŉ beroep op die publiek gedoen om te help met die opspoor van ŉ man wat die polisie kan bystaan met verskeie bedrogsake wat verband hou met kamma buffel-verkope. Kol. Ronel Otto, provinsiale polisiewoordvoerder, het gesê ŉ man wat homself as Jaco Opperman voordoen, adverteer buffels te koop op die internet. “Mense wat belangstel om buffels te koop moet dan ŉ deposito in ŉ bankrekening inbetaal en nadat die geld inbetaal is, verdwyn die verkoper,” het Otto gesê. Opperman het na bewering ook onder die name Tinus Rassie Ras, Kobus Kruger en Rodney Enslin “sake” gedoen. “Dit het onder die polisie se aandag gekom dat hy die polisie ook kan bystaan oor soortgelyke gevalle in Midrand in Gauteng en in Lephalale.” Mense wat Opperman sien of weet waar hy hom bevind, word versoek om konst. Rossouw by die Modimolle-speurdiens by 071 133 8524 te bel.